Primarul Ilie Bolojan şi directorul Termoficare SA, Stănel Necula, au vorbit, joi, despre cea mai stringentă problemă a oraşului, dând asigurări – primite la rândul lor din partea constructorilor – că duminică toţi orădenii vor avea apă caldă şi căldură.

"Ne cerem scuze orădenilor pentru că suntem în situaţia în care nu putem asigura apa caldă şi căldura pentru tot oraşul. Am luat decizia de a lucra în forţă pe ultimul tronson pe care-l avem în lucru pe strada Louis Pasteur, în aşa fel încât în cursul zilei de sâmbătă aceste lucrări să fie finalizate", a declarat Ilie Bolojan, în conferinţa de presă susţinută înaintea şedinţei ordinare de Consiliu Local.

Edilul a afirmat că atât el cât şi directorul Termoficare SA au primit asigurări din partea firmelor care lucrează în acest moment la înlocuirea magistralei de termie că în noaptea de sâmbătă spre duminică, "timp de 8-10 ore", se va efectua reumplerea magistralelor. "Astfel, în după amiaza zilei de duminică, 1 noiembrie, sistemul de termoficare va funcţiona în tot oraşul, asigurând apă caldă şi căldură", a afirmat Bolojan.

"Probabil că atunci când vom mai face probe, o zi sau două în luna noiembrie, să mai existe întreruperi, dar nici într-un caz de lungimea şi de amploarea celor pe care le-am avut în această perioadă", a adăugat acesta.

În aceeaşi conferinţă, primarul a afirmat că "nu a fost posibil" ca lucrările să fie finalizate mai repede.

"Cu tot acest disconfort, trebuie menţionat că lucrări de o asemenea angervură se efectuează o dată la câţiva zeci de ani, iar înlocuirea unor magistrale pe kilometri întregi nu se poate face fără oprirea apei calde şi căldurii", a precizat Ilie Bolojan.

Pe de altă parte, directorul Stănel Necula a declarat că în noaptea de miercuri spre joi s-a produs o avarie la CET, care a cauzat oprirea furnizării agentului termic. Potrivit acestuia, reluarea agentului termic în zonele care aveau până atunci căldură ori apă caldă este efectuată în cursul zilei de joi.